મહિલાઓ બચત તો કરવા ઇચ્છતી હતી પરંતુ એક-બે રૂપિયાની બચત કરતી મહિલાઓનું બેન્કમાં ખાતું પણ કેવી રીતે ખૂલે? ચેતના બેન્કમાં એકાઉન્ટ નહીં ખોલાવી શકવાને કારણે નિરાશ ચોક્કસ થઇ પરંતુ તેણે હિંમત ન હારી. ચેતના અને ગ્રામીણ મહિલાઓએ પોતાની બેન્ક ખોલવાનો નિર્ણય કર્યો. ચેતના પોતાની સાથી મહિલાઓ સાથે લાઇસન્સ લેવા માટે રિઝર્વ બેન્ક પહોંચી. રિઝર્વ બેન્કે લાઇસન્સ આપવાની ના પાડી દીધી. કારણ હતું નિરક્ષરતા. નિરક્ષર મહિલાઓ બેન્ક કેવી રીતે ચલાવે. હવે ચેતના ગાલા નિરાશ થઇ ગઇ. ચેતનાને નકારમાં જવાબ સાંભળવાની આદત નહોતી પણ ગ્રામીણ મહિલાઓ નિરક્ષરતાની વાતથી ટેવાઇ ગઇ હતી. તેમ છતાં આ મહિલાઓએ વધુ એક કદમ ઉઠાવ્યું. મહિલાઓએ વિચાર્યું કે નિરક્ષરતાની સમસ્યા તેમના જીવનમાં બાધક બની રહી છે તો આ સમસ્યાને જ દૂર કરી દઇએ અને મહિલાઓએ અક્ષરજ્ઞાન લેવાની શરૂઆત કરી.